Ме́сяца сентября́ в 12-й день

Му́ченика Алекси́я Елна́тскаго

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры на 8, глас 8.

Подо́бен: О, пресла́внаго чудесе́:

О, пресла́внаго чудесе́!/ Во дни гоне́ний лю́тых на Це́рковь Ру́сскую/ яви́ся земли́ на́шей те́плый засту́пник,/ блаже́нный и богому́дрый Алекси́й,/ и́же земна́го приста́нища отве́ржеся,/ во е́же водвори́тися в черто́зех Небе́сных./ Те́мже к нему́ притека́ющии исцеле́ния многоразли́чная прие́млют/ и разреше́ние ну́ждных обстоя́ний,// творя́ще ле́тнюю па́мять его́.

О блаже́нне Алекси́е!/ Я́ко до́блий во́ин Христо́в,/ отложи́в ми́ра пристра́стие/ и су́етныя обы́чаи того́ презре́в,/ бра́чныя у́зы небре́гл еси́,/ во е́же ду́шу свою́ уневе́стити Го́сподеви/ и чи́сту ю́ предста́вити,/ я́ко пресве́тлую свещу́, на све́щнице церко́внем сия́ющу.// Помина́й нас, творя́щих па́мять твою́.

О, по́двигов твои́х, блаже́нне!/ О, му́жества твоего́ и све́тлости!/ Ка́ко изше́л еси́ на брань с кня́зем ми́ра сего́?/ Ка́ко не убоя́лся еси́ служи́телей свире́пейших?/ Ка́ко обличи́л еси́ лю́ди беззако́нныя?/ Ка́ко глад и хлад и наготу́ терпя́,/ и в ско́рбех, о Алекси́е, благоду́шествуя,/ вся возмо́гл еси́ о укрепи́вшем тя Го́споде?// Того́ моли́ спасти́ся душа́м на́шим.

Глас 5:

Прему́дре и богоблаже́нне Алекси́е!/ Иску́с послуша́ния мона́шескаго проше́д,/ на сугу́бое служе́ние в мир изше́л еси́,/ иде́же власть и сла́ву от руки́ лука́ваго миродержи́теля тьмы ве́ка сего́ отве́ргл еси́,/ во е́же не премени́тися нра́ву твоему́ тле́нных ра́ди/ и сохрани́тися в чистоте́ души́ твое́й./ Ны́не же, в черто́зех Небе́сных пребыва́я,// моли́ спасти́ся душа́м на́шим.

Богому́дре Алекси́е,/ многомяте́жный мир оста́вив,/ во дни жития́ твоего́ вельми́ потруди́лся еси́/ и Небе́снаго Ца́рствия дости́гл еси́,/ иде́же ны́не пребыва́еши,/ Христа́ непреста́нно славосло́вя./ Его́же моли́ усе́рдно, прему́дре,// дарова́ти душа́м на́шим ве́лию ми́лость.

Адама́нте тве́рдый, непрекло́нный сто́лпе,/ ми́ру чужд быв, су́щих в нем не отчужда́лся еси́/ и, к покая́нию лю́ди призыва́я,/ жа́лостию се́рдца о них боле́зновал еси́,/ безу́мие же богобо́рцев му́дростию Христо́вою облича́я,/ стра́ждущих и кро́ва лише́нных утеша́л еси́./ Те́мже и нас не оста́ви, блаже́нне,// но к любви́ Небе́сней сердца́ на́ша упра́ви.

Сла́ва, глас то́йже:

Прииди́те, правосла́внии лю́дие,/ припаде́м к ра́це моще́й блаже́ннаго Алекси́я,/ засту́пника стра́ждущих и оби́димых,/ подае́т бо по́мощь ско́рую и всемо́щную,/ неду́жных врачу́я, боля́щих исцеля́я,/ в ско́рбех су́щих утеша́я,/ всех же ве́рных назида́я и глаго́ля:/ О ча́да возлю́бленная!/ Вску́ю лю́бите суету́ и и́щете лжи?/ Что всу́е мяте́теся?/ После́дуйте мне, я́коже аз Христу́,/ да водвори́теся в Черто́зех ра́дости несконча́емыя// и ли́ца ва́ша во век не постыдя́тся.

И ны́не, пра́здника.

Вход. Проки́мен дне. И чте́ния три преподо́бническая.

На лити́и стихи́ры, глас 1:

Днесь ра́дуются ве́рных собо́ри,/ во псалме́х и пе́снех Го́сподеви пою́ще,/ и, обстоя́ще ра́ку уго́дника Христо́ва,/ блаже́ннаго Алекси́я, глаго́лют:/ сей и по сме́рти, я́ко жив сый,/ прия́т от Бо́га дар неду́ги теле́сныя исцеля́ти/ и ко спасе́нию ве́рныя наставля́ти,/ град же свой от вся́кия напа́сти избавля́ти// и моли́тися, во е́же спасти́ся душа́м на́шим.

Днесь лику́ет оби́тель Введе́нская,/ прие́млющи, я́ко би́сер многоце́нный,/ мо́щи богоблаже́ннаго Алекси́я./ Той бо, я́ко свети́льник возжже́нный,/ показу́ет нам путь во оби́тели Небе́сныя,/ и́мже ко спасе́нию наставля́еми,// сла́вим Бо́га, ди́внаго во святы́х Свои́х.

Ве́ру тве́рдую име́я, преблаже́нне Алекси́е,/ благода́тию Бо́жиею доброде́тель к доброде́тели прилага́л еси́:/ терпе́нию незло́бие, послуша́нию смире́ние,/ безстра́стием же и любо́вию, я́ко зла́том, венча́вся,/ храм духо́вен себе́ сама́го назда́л еси́,/ в не́мже вы́ну принося́ Бо́гу же́ртву хвале́ния,/ я́ко А́нгел на земли́ пожи́л еси́./ Ны́не же, с Небе́сными чи́нми совокупля́яся,// пое́ши Бо́гу песнь побе́дную.

Сла́ва, глас 6:

Да́ром проро́чества укра́шен,/ досточу́дне Алекси́е,/ Це́ркви Ру́сстей гони́мей бы́ти предре́кл еси́/ и дави́дским гла́сом вопия́л еси́:/ вску́ю шата́шася язы́цы,/ и лю́дие поучи́шася тще́тным?/ Олтари́ Твоя́, Го́споди, раскопа́ша/ и свяще́нники Твоя́ изби́ша./ Но не поста́ви им греха́ сего́,/ не ве́дят бо, беззако́ннии,// я́ко непра́ведная содева́ют.

И ны́не, пра́здника.

На стихо́вне стихи́ры, глас 2.

Подо́бен: Егда́ от Дре́ва:

Егда́ на́йде на тя Боже́ственный Дух,/ Алекси́е чу́дне,/ тогда́ ми́ра мяте́ж и су́етныя обы́чаи того́ отри́нул еси́/ и, бу́дущия жи́зни вожделева́я,/ ду́хом же к Бо́гу пламене́я,/ о пло́ти всеконе́чне небре́гл еси́./ Те́мже, в ве́чныя оби́тели водвори́вся/ и ди́вным небожи́телем совокупи́вся,/ помина́й нас, любо́вию чту́щих тя,// в те́плых моли́твах ко Го́споду.

Стих: Пришле́ц аз есмь на земли́,// не скрый от мене́ за́поведи Твоя́.

Егда́ на́йде на зе́млю Ру́сскую безбо́жная зло́ба,/ тогда́ ми́ра вся кра́сная отве́ргл еси́, блаже́нне Алекси́е,/ и, оде́жды тле́нныя обнажи́вся,/ по́двиг юро́дства прия́л еси́,/ безу́мна же себе́ творя́,/ безу́мие неве́рных всеконе́чне облича́л еси́, глаго́ля:/ почто́, лю́дие, ве́ру оте́ческую забы́ша?/ Почто́ за́поведи Бо́жия попра́ша?/ Почто́ скве́рным богобо́рцем вы́ю подклони́ша?/ Те́мже, свя́те, моли́ся// улучи́ти нам вре́мя на покая́ние.

Стих: Прилепи́хся свиде́нием Твои́м, Го́споди,// не посрами́ мене́.

Егда́, преблаже́нне Алекси́е, прорече́ний твои́х ра́ди и тве́рдости/ на раскале́нныя пли́нфы поста́влен был еси́,/ тогда́, дре́вним му́чеником подо́бяся,/ тле́нным огне́м не опали́лся еси́,/ но небоя́зненно Христа́ пред мучи́тели пропове́дал еси́,/ те́пле о них моля́ся./ Кончи́ну же свою́ ди́вно предуве́дев,/ от многомяте́жия сего́, ра́дуяся, пресели́лся еси́,// пра́вды Бо́жия показу́я торжество́.

Сла́ва, глас 8:

Но́вый Алекси́й и челове́к Бо́жий яви́лся еси́,/ тве́рдый в ско́рбных, непрекло́нен в боле́зненных,/ Си́мону в терпе́нии и Васи́лию в безстра́шии подража́я,/ любве́ Бо́жия си́лу явля́я,/ о́чи, суето́ю омраче́нныя, отверза́я,/ си́льныя ми́ра сего́ я́ко расточе́нныя вменя́я,/ и гряду́щая я́ко настоя́щая прозрева́я./ Те́мже моли́, всеблаже́нне,// улучи́ти нам Небе́сныя кро́вы.

И ны́не, пра́здника.

Тропа́рь, глас 1:

Раче́нием боже́ственным уязви́вся от ю́ности,/ юро́дством во́льным му́дрость ве́ка сего́ посрами́л еси́,/ прему́дрости Бо́жией в та́йных поуча́яся,/ предзре́л еси́, я́ко настоя́щая, гряду́щая,/ не сло́вом, но житие́м о́браз быв доброде́тели,/ страда́льчески тече́ние сконча́л еси́,/ те́мже Христо́с сугу́ба венца́ сподо́би тя, блаже́нне Алекси́е,// Его́же моли́ спасти́ся душа́м на́шим.

НА У́ТРЕНИ

По 1-м стихосло́вии седа́лен, глас 7:

Я́ко бездо́мок стра́нствуя и не имы́й где главы́ подклони́ти,/ озлобле́ния и ско́рби земны́я претерпе́л еси́, блаже́нне,/ ны́не же, во Оте́чествии Небе́снем водворя́яся,/ нас, в моли́тве тебе́ призыва́ющих,/ от бед и напа́стей многообра́зных изба́ви.

Сла́ва, и ны́не, пра́здника.

По 2-м стихосло́вии седа́лен, глас 2:

Умо́м и душе́ю укра́шен,/ многострада́льным житие́м просия́л еси́, преблаже́нне,/ те́мже и мы, в па́мяти твое́й благода́тными луча́ми просве́щшеся, мо́лимся ти приле́жно:/ воздохни́ о нас ко Го́споду/ и покры́й те́плым твои́м предста́тельством.

Сла́ва, и ны́не, пра́здника.

Велича́ние:

Велича́ем тя,/ блаже́нный му́чениче Алекси́е,/ и чтим святу́ю па́мять твою́,/ ты бо мо́лиши за нас// Христа́ Бо́га на́шего.

Псало́м избра́нный: Терпя́ потерпе́х Го́спода:

По полиеле́и седа́лен, глас 1:

Твое́, блаже́нне, предста́тельство стяжа́хом,/ лю́дие ско́рбнии и отча́яннии,/ наипа́че же гони́мии от миродержи́телей тьмы ве́ка сего́,/ ты бо и заблу́ждшия не оставля́еши/ и отча́янныя наде́ждею воспламеня́еши./ Те́мже, ны́не па́мять твою́ соверша́юще, припа́даем и вопие́м:/ расточи́ грехо́вныя собла́зны,/ изсуши́ му́тныя пото́ки безбо́жия/ и умоли́ Го́спода сла́вы,/ да не постыди́мся, егда́ прии́дет суди́ти вся́ческая.

Сла́ва, и ны́не, пра́здника.

Степе́нна, 1-й антифо́н 4-го гла́са. Проки́мен, глас 4: Возвесели́тся пра́ведник о Го́споде// и упова́ет на Него́. Стих: Услы́ши, Бо́же, глас мой, внегда́ моли́ти ми ся к Тебе́. Ева́нгелие от Матфе́я, зача́ло 43.

По 50-м псалме́ стихи́ра, глас 6:

Ми́ра сего́ кра́сная возненави́дел еси́,/ плоть ду́ху порабо́тив,/ и, теле́сныя любве́ удали́вся,/ юро́дства по́двиг тя́жкий подъя́л еси́/ и, я́ко златы́ми крила́ми,/ на Небеса́ возлете́л еси́,/ я́же суть моли́тва те́плая и смире́ние нелицеме́рное,/ те́мже, блаже́нне Алекси́е,/ не забу́ди нас, припа́дающих моще́м твои́м,// и соверша́ющих святу́ю па́мять твою́.

Кано́н, глас 8.

Песнь 1

Ирмо́с: Колесницегони́теля фарао́ня погрузи́,/ чудотворя́й иногда́/ Моисе́йский жезл, крестообра́зно порази́в/ и раздели́в мо́ре,/ Изра́иля же беглеца́, пешехо́дца спасе́,// песнь Бо́гови воспева́юща.

Припе́в: Святы́й му́чениче Алекси́е, моли́ Бо́га о нас.

Сло́ве Бо́жий и А́гнче Непоро́чный, да́руй ми сло́во, во е́же восхвали́ти уго́дника Твоего́, и́же предлежи́т зде те́лом, ду́хом же А́нгелом сликовству́ет при́сно.

О Го́споде помо́щник нам бу́ди, блаже́нне, изыма́я нас скорбе́й и боле́зней, собла́знов же, нестрое́ний и бед, жела́ния серде́ц на́ших во благи́х исполня́я.

Еги́петския котлы́ благоде́нствия презре́в и ми́ру кичли́вому посмея́вся, Алекси́е му́дре, ре́ки му́тных вод жите́йских неврежде́нно преше́л еси́, Бо́гу побе́дную песнь воспева́я.

Богоро́дичен: Тли́тель у́бо дре́вле и братоуби́йца яви́ся Ка́ин, пре́жде от Бо́га прокля́ся. Что же сотворю́ аз, вседе́рзый, ду́шу свою́ лю́те погуби́вый! Но даждь ми, Влады́чице, пре́жде конца́ покая́ние.

Песнь 3

Ирмо́с: Небе́снаго кру́га Верхотво́рче, Го́споди,/ и Це́ркве Зижди́телю,/ Ты мене́ утверди́ в любви́ Твое́й,/ желáний крáю, ве́рных утвержде́ние,// Еди́не Человеколю́бче.

Наготу́ и хлад терпя́, и страх мучи́телей любо́вию превозмога́я, судьбы́ Бо́жия лю́дем предвозвести́л еси́, блаже́нне, и путь пра́вый показа́л еси́.

От младе́нства смиренному́дрие стяжа́в, любо́вию Бо́жиею обогати́лся еси́, умо́м же горе́ вознося́ся, лице́ Госпо́дне чи́сте зрел еси́.

Ча́да твоя́ есмы́, свя́тче Бо́жий, не оста́ви нас си́рых, оба́че на по́мощь к нам притецы́ и научи́ доброде́тельми Го́спода сла́вити.

Богоро́дичен: Кре́пость ве́дый Ма́терния Твоея́ моли́твы к Сы́ну и Того́ мно́гое благоутро́бие, к Тебе́ приступа́ю, Пречи́стая, стра́хом одержи́мь и любо́вию понужда́емь.

Седа́лен, глас 6:

Моли́теся Бо́гу, непреста́нно призыва́л еси́, свя́те, моли́теся,/ и убо́йтеся гне́ва Его́./ Те́мже не облени́мся, правосла́внии,/ да не иску́сим па́ки долготерпе́ния Бо́жия,/ но воззове́м те́плою ве́рою и неле́ностною моли́твою:/ согреши́хом, беззако́нновахом, непра́вдовахом, Го́споди,/ не оста́ви нас, во уны́нии су́щих,/ но спаси́ нас, Алекси́я пра́веднаго мольба́ми.

Сла́ва, и ны́не, пра́здника.

Песнь 4

Ирмо́с: Услы́шах, Го́споди,/ смотре́ния Твоего́ та́инство,/ разуме́х дела́ Твоя́// и просла́вих Твое́ Божество́.

То́чию изы́де сла́ва по́двиг твои́х, блаже́нне, врази́ Госпо́дни воста́ша погуби́ти тя, ду́ха бо Христо́ва в тебе́ не терпя́ху и зло́бою зело́ распаля́хуся.

Иоа́нна, возлю́бленнаго ученика́ Спа́сова, слы́шав, глаго́люща, а́ще кто лю́бит мир, несть любве́ О́тчи в нем: мир и лесть его́ возненави́дел еси́, яре́м Христо́в возло́жь на ся, ра́дуяся.

Сро́дство и име́ние Христа́ ра́ди остави́л еси́, свя́те Алекси́е, и теле́сная одея́ния презре́л еси́. Даждь и нам сицево́е небреже́ние о преходя́щих и су́етных.

Богоро́дичен: Ада́м у́бо преступи́ еди́ну за́поведь и изгна́нию подпаде́: ка́ко же воспла́чу аз прегреше́ний мои́х бе́здну? Оба́че к Тебе́, о Ма́ти Бо́жия, моли́твы простира́ю: моли́, Всечи́стая, Сы́на Твоего́ и Бо́га, поми́ловатися души́ мое́й.

Песнь 5

Ирмо́с: У́тренююще, вопие́м Ти,/ Го́споди, спаси́ ны:/ Ты бо еси́ Бог наш,// ра́зве Тебе́, ино́го не ве́мы.

Зе́мленый и пе́рстный имею́ ум, блаже́нне, просвети́ мя к Небе́сным и ве́чным, тебе́ бо стяжа́х те́пла моли́твенника.

Осмея́ние и руга́ние пи́ща тебе́ бысть, блаже́нне, питие́ же сла́дкое богомы́слие и смиренному́дрие, глаго́л же проро́ческий я́ко оде́жда вмени́ся.

Власть беззако́нную и богобо́рную облича́я, лю́ди поуча́л еси́ име́ния тле́нная и непостоя́нная презира́ти, Небе́сная же сокро́вища доброде́телей стяжа́ти.

Богоро́дичен: Иса́ву поревнова́в лю́тому во чревобе́сии, ду́шу и те́ло оскверни́в невоздержа́нием и нечистото́ю, к Тебе́, о Де́во, прибега́ю, заступи́ мя и изба́ви ве́чных мук.

Песнь 6

Ирмо́с: Ри́зу мне пода́ждь све́тлу,/ одея́йся све́том, я́ко ри́зою,// Многоми́лостиве Христе́ Бо́же наш.

Чу́ден в терпе́нии и во упова́нии непосра́млен, Еди́наго Царя́ Христа́ во́ин был еси́, блаже́нне, малоду́шныя утвержда́я во испове́дании дерзнове́ннем.

Риз совле́клся еси́, свя́те Алекси́е, взыва́я: довле́ет ми ри́за Креще́ния, и наготу́ и хлад превозмо́гл еси́, побежда́я естества́ чин.

Уста́ непреста́нно движа́ в моли́тве, без нея́же ника́коже возмо́жет челове́к понести́ ни еди́ныя тяготы́ Христа́ ра́ди, венце́м на Небесе́х увя́злся еси́, блаже́нне.

Богоро́дичен: Сокруша́ема мно́жеством прегреше́ний и во отча́янии су́ща, не оста́ви мя, Влады́чице, но возведи́ кре́пкою руко́ю Твое́ю.

Конда́к, глас 6:

Христо́вою любо́вию распала́емь,/ не убоя́лся еси́ веще́ственнаго огня́,/ терпе́нием твои́м врага́ посрами́в,/ се́рдце мучи́телево уязви́л еси́ кро́ткими твои́ми глаго́лы,/ провеща́я гнев Бо́жий, пра́ведно гряду́щий нань,/ и о проще́нии всех, блаже́нне, моля́ся./ Те́мже тебе́ припа́даем и те́пле вопие́м:// не премолчи́ за ны ко Го́споду.

И́кос:

Пропове́дует весь Елна́тская труды́ и по́двиги твоя́, богому́дре Алекси́е,/ е́же ко Го́споду раче́ние те́плое,/ о лю́дех боле́знование серде́чное,/ моле́ние непреста́нное, слез исто́чницы,/ риз совлече́ние, и пи́щи лише́ние,/ и вся́каго мирска́го пристра́стия отложе́ние,/ еще́ же руга́ния и безче́стия от злых челове́к,/ в темни́це заключе́ние и ну́ждную смерть./ Но вся сия́ претерпе́л еси́ ра́дуяся,/ Си́мона блаже́ннаго стопа́м после́дуя,/ с ни́мже ны́не в дому́ О́тчем водворя́ешися, Алекси́е, уго́дниче Христо́в./ Те́мже тебе́ припа́даем и те́пле вопие́м:/ не премолчи́ за ны ко Го́споду.

Песнь 7

Ирмо́с: О́троцы евре́йстии в пещи́/ попра́ша пла́мень дерзнове́нно,/ и на ро́су огнь преложи́ша, вопию́ще:// благослове́н еси́, Го́споди Бо́же, во ве́ки.

Суету́, я́ко прах, от ногу́ твое́ю оттря́сл еси́, ника́коже той порабо́тився, власть су́етную и неве́сту земну́ю отри́нув, чи́сте ду́шу твою́ Христо́ви предста́вил еси́.

Разуме́ние писа́ний и кни́жныя му́дрости де́лом показу́я, да́ра проро́чествия сподо́бился еси́ и, сие́ гада́тельно лю́дем известву́я, до конца́ в по́двизе неколеби́мь пребы́л еси́.

Пре́жде юро́дства по́двигом затво́ра кре́пко подвиза́яся и пра́вило ве́ры непосты́дное явля́я, Бо́гу твоему́ ра́бство не премени́л еси́ на свобо́ду су́етную сыно́в ве́ка сего́.

Богоро́дичен: Омрачи́хся окая́нный мно́жеством безме́рных зол, измени́хся душе́вным о́ком и умо́м, погуби́х пе́рвую добро́ту и чужд бых сыновства́ Влады́чня. Ты же, Пречи́стая Де́во, све́та Твоего́ заря́ми просвети́ мя.

Песнь 8

Ирмо́с: Богоглаго́ливии о́троцы в пещи́,/ со огне́м пла́мень попира́юще, поя́ху:// благослови́те, дела́ Госпо́дня, Го́спода.

Воззови́ о нас ко Го́споду гла́сом кре́пким, блаже́нне Алекси́е, я́коже Моисе́й о лю́дех свои́х в пусты́ни, да изба́вимся от вла́сти лю́таго мироде́ржца.

И́мже о́бразом жела́ет еле́нь на исто́чники водны́я, си́це и ты, всегда́ подвиза́яся, жела́л еси́ еди́наго на потре́бу, вся за́поведи в ми́ре соблюда́я и се́рдце моли́твою при́сно согрева́я.

А́ще и отше́л еси́ во оби́тели Небе́сныя, оба́че земна́я обита́лища, чту́щая тя, не оста́вил еси́, те́мже благода́рне ублажа́ешися ве́рных гла́сы.

Любве́ стяжа́ния, смиренному́дрия взыска́ния и ве́ры ве́лия сподо́би нас, по́двиги жития́ твоего́ чту́щих, Алекси́е блаже́нне.

Богоро́дичен: Егда́ дух мой и́мать с пло́тию разлучи́тися, Влады́чице, тогда́ не пре́зри мене́, обе́ты попра́вшаго, но изба́ви ди́вно ко́зней лю́таго мироде́ржца и губи́теля.

Песнь 9

Ирмо́с: Устраши́ся всяк слух/ неизрече́нна Бо́жия снизхожде́ния,/ я́ко Вы́шний во́лею сни́де да́же и до пло́ти,/ от Деви́ческаго чре́ва быв Челове́к.// Те́мже Пречи́стую Богоро́дицу, ве́рнии, велича́ем.

Кто не удиви́тся терпе́нию твоему́, блаже́нне? Ты бо, грехо́внаго ра́бства отрица́яся и разреши́тися пло́ти жела́я, раскале́нныя пли́нфы небре́гл еси́.

Сла́вою Боже́ственною облиста́емь, предста́тельствуеши к Бо́гу за чту́щия тя, Алекси́е блаже́нне, те́мже мо́лим тя: моли́твою твое́ю напа́сти отжени́ и кова́рство духо́в зло́бы разори́.

И ра́ны врачу́еши, и моли́твы слы́шиши, и на по́мощь к нам, призыва́ющим тя, ско́ро прибега́еши, бла́же, засту́пниче ве́рный.

Богоро́дичен: Е́зеро о́гненное угото́вах себе́ житие́м блу́дным и скве́рным, Влады́чице, со́вестное жже́ние пре́жде гее́нны нестерпи́мо ми есть, те́мже молю́ся: не оста́ви раба́ Твоего́, пра́веднаго Алекси́я мольба́ми.

Свети́лен:

Свет Христо́в осия́ тя, Алекси́е чу́дне, совле́клся бо еси́ ве́тхаго челове́ка и яви́лся еси́ нов, ду́хом горя́. И ны́не в ли́це новому́ченик предстои́ши Святе́й Тро́ице и зе́млю на́шу просвеща́еши чудесы́.

Сла́ва, и ны́не, пра́здника.

На хвали́тех стихи́ры, глас 5.

Подо́бен: Ра́дуйся:

Ра́дуйся, богому́дре Алекси́е,/ я́ко Ду́ха Свята́го жили́ще себе́ соде́лав,/ земны́х веще́й всеконе́чне совле́клся еси́/ и, юро́д быв о Христе́,/ по́двигом и терпе́нием Ца́рствия Небе́снаго дости́гл еси́,/ хране́ние же усто́м свои́м положи́в,/ чист по́мысл стяжа́л еси́./ Ны́не же со А́нгелы лику́еши,// челове́че Бо́жий и небоше́ственный.

Ра́дуйся, преблаже́нне Алекси́е,/ я́ко измла́да чи́стаго жития́ возжела́в,/ пла́мень по́хотный погаси́л еси́,/ ри́зою юро́дства прему́дрость сокры́в/ и непреста́нною моли́твою тайноле́пно Бо́гу послужи́в,/ благода́ть Ду́ха Свята́го стяжа́л еси́./ Те́мже, я́ко име́я дерзнове́ние ко Го́споду,/ Тому́ непреста́нно моли́ся// о пою́щих и сла́вящих тя.

Ра́дуйся, богоблаже́нне Алекси́е,/ ты бо, му́дрость ве́ка сего́ презре́в,/ любо́вию Госпо́днею разже́глся еси́/ и, я́ко хвра́стие, по́мыслы гну́сныя попали́л еси́/ и, вся у́зы вре́меннаго жития́ расто́рг,/ Бо́гу те́плыя моли́твы возноси́л еси́,/ во е́же стяжа́ти Того́ Еди́наго в се́рдце твое́м,/ Его́же благода́ть прии́м,// не оста́ви моли́твенник твои́х во стра́нствии су́щих.

Сла́ва, глас 8:

Что тя нарече́м, о Алекси́е чу́дне?/ Прии́м бо крест, после́довал еси́ Христу́/ и, мудре́йшим юро́дством врага́ победи́в,/ пото́ки слез того́ потопи́л еси́/ и, бога́тство некра́домо в души́ нося́,/ Христо́во уче́ние де́лом испо́лнил еси́./ И ны́не, на Небесе́х лику́я,/ моли́ Ми́лостиваго Бо́га// спасти́ся душа́м на́шим.

И ны́не, пра́здника.

НА ЛИТУРГИ́И

Блаже́нны от кано́на, пе́сни 3-я и 6-я. Проки́мен, глас 7: Возвесели́тся пра́ведник о Го́споде// и упова́ет на Него́. Стих: Услы́ши, Бо́же, глас мой, внегда́ моли́ти ми ся к Тебе́. Апо́стол к Гала́том, зача́ло 113. Аллилу́ия, глас 6: Блаже́н муж, боя́йся Го́спода, в за́поведех Его́ восхо́щет зело́. Стих: Си́льно на земли́ бу́дет се́мя его́. Ева́нгелие от Луки́, зача́ло 24. Прича́стен: В па́мять ве́чную бу́дет пра́ведник, от слу́ха зла не убои́тся.

Моли́тва

О уго́дниче и засту́пниче наш, преблаже́нне Алекси́е, досто́йный насле́дниче Небе́снаго Ца́рствия! Припа́дающе ра́це моще́й твои́х, усе́рдно про́сим тя: помоли́ся, о́тче, да испра́вятся стопы́ на́ша по словеси́ Госпо́дню к де́ланию за́поведей Его́ и да не возоблада́ет ро́дом на́шим от безбо́жник все́янное беззако́ние душетле́нное, но да у́зрим на Святе́й Руси́ утвержде́ние ве́ры правосла́вныя!

О свя́тче Бо́жий, утаи́вый и́стинную прему́дрость и обличи́вый му́дрость сыно́в ве́ка сего́! Испроси́ нам у Го́спода дух смире́ния, кро́тости и любве́ зало́г, в моли́твах несумне́нную ве́ру, в покая́нии тве́рдую наде́жду, в служе́нии бли́жним кре́пость, в боле́знех ско́рое исцеле́ние, всего́ же жития́ на́шего обновле́ние, я́ко да, ублажа́юще тя, дости́гнем христиа́нския кончи́ны непосты́дны и ми́рны, и насле́дим Ца́рствие Небе́сное, иде́же ты, в ве́чней сла́ве пребыва́я со все́ми святы́ми, прославля́еши Отца́, и Сы́на, и Свята́го Ду́ха. Ами́нь.

*Утверждена Священным Синодом*

*Русской Православной Церкви*

*14.07.2018 (журнал № 61).*